Ди IуэхущIапIэхэр ипэкIэ маплъэ
Кавказ Ищхъэрэм и щIыналъэ псоми ядэлажьэ «Эрпак» предприятэм здэщыт увыпIэ лъагэр иутIыпщыркъым. Гофрокартону зы мазэм метр зэбгъузэнатIэ мелуани 3-м нэс къыщIэзыгъэкI компанием и лэжьыгъэр къыщрихьэлIэ IэнатIэхэм утышхуэ яубыд — метр зэбгъузэнатIэ мин 20. Абы лэжьыгъэ IэнатIэ щагъуэтащ цIыхуи 150-м нэхърэ нэхъыбэм. Абыхэм я дэтхэнэри IэщIагъэлI нэсу зэрыщытым IуэхущIапIэм и зэфIэкIым хегъахъуэ.
«Эрпакым» и гофротарэхэр ерыскъыхэкIым елэжь, ахэр зэбгрызышхэм я закъуэкъым къэзыщэхур. Флексопечатыр дахэу, екIуу, товарым фэ къытригъауэу къызэрагъэсэбэпым къыхэкIыу, промышленнэ IэнатIэхэми куэду уащрохьэлIэ. Предприятэм и лэжьыгъэм иджыпсту и гуащIэ-гъуэщ: япэ хадэхэкIхэр бэзэрхэм къытрашэ, мыгувэу пхъэщхьэмыщхьэхэри абы къыкIэлъыкIуэнущ.
ЩIыуэпсым и илъэсу ягъэува 2017 гъэм хэлъхьэныгъэфIхэр хуэзыщI IуэхущIапIэхэм хабжа «Эрпак»-р зы мазэм хуэзэу зэлэжь тхылъымпIэжьхэр тонн 1200-м нигъэсащ. Зыхуей хуэзэу къызэгъэпэща лэжьыгъэм и фIыгъэкIэ ди щIыналъэм и экосистемэр куэдкIэ хъума мэхъу, ди мэзхэми хэщIыныгъэ ягъуэтыркъым. Хамэ къэрал кърашу щытам я пIэм иува гофрокартонхэр къыщIэгъэкIынымкIэ мы IэнатIэр ЮФО-м щыпашэщ.
Шэрэдж Дисэ.
